《今岁忽已知命仲冬五日为悬弧之旦不胜感怆聊叙今昔得六百字》
明代·王世贞

薄游狎流光，五帙俄已至。今为悬弧旦，使我废朝食。

窃拊有尽身，自抆终天泪。罢牙息众嚣，闭阁负馀惴。

离疏非冠日，通籍乃韶岁。为郎典方迓，业已三上计。

比舍饶俊民，兴辞骛遥诣。虽匪大国香，岂为当门植。

众嫭方奏淫，如何独求退。栖迟三辅谳，屏营东秦寄。

雈苻既如浣，萧斧永绝试。烈炎弥原来，玉石同迸碎。

龃龉缇萦书，艰危子坚祀。扣阍不睹天，洒血空坟地。

岂无经渎念，处死殊以未。流哀悴松柏，馀辱蒙萝薜。

屯夷理垂极，鼎革时初际。皇瞩回覆盆，谷灰起幽吹。

徊徨深隐恻，踯躅窥慈意。南舟遍楚越，北辕轘晋魏。

蓬心绝羝触，栎质惭鼯技。畴谓偏奇禀，谬中通人嗜。

三台敢希历，九列无乃赘。牵马似有曹，攻驹岂吾艺。

是时秋欲暮，天子问郧帅。尔以中执法，其往司节制。

寻叨玺书宠，仍拜宫壶赐。肃肃萃冠簪，悠悠度旌旆。

如何渭桥色，已作天涯视。严霜逐飞盖，脩路疲征驷。

汉水擘峡来，嵾峰蹈空置。褒斜绾单毂，井陉艰列骑。

偶同王遵叱，无取子阳喟。片檄寝赤丸，尺箠走墨吏。

捃拾虞军兴，纵舍伸主惠。窃窥宽大朝，因驿上封事。

愚得或有一，斯狂岂可二。既采葑菲诚，复贷尸俎罪。

虽尔竭涓涘，何由报恩施。芳已凋蕙兰，辛犹残姜桂。

揶揄路鬼讥，婵媛女媭詈。策足趣暮闉，长鸣顿其辔。

甘为退飞鹢，不作骧首骥。松柏偶然乔，宁因青阳媚。

誓墓今已乖，入宫频见忌。谬陪七子列，恐为颜延弃。

虽谢三君后，未甘李膺易。数往已自疑，揣来人同愧。

伊昔虞舜慕，五十犹不替。惟彼曼容秩，六百旋请致。

而我独何为，心迹两成悖。鬓讶蒲柳零，身安匏瓜系。

雕虫业久贱，小草名还细。服政政欲疲，知命命何冀。

纵识去者非，焉睹来者是。昔人多无闻，今余焉足畏。

秋叶旦暮零，亲知同飘坠。江水日夜流，富贵亦偕逝。

驻颜问刀圭，多难损根器。皈诚悟正觉，庶矣超人世。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。